Alina Gorghiu anunță că l-a adus pe Dan Duru în țară. „A crezut că poate să scape”
Data publicării:
Ministra Justiţiei, Alina Gorghiu, a anunţat marți aducerea în țară a unui infractor condamnat la şapte ani de închisoare pentru „tâlhărie calificată”. „Dan Duru”, pe numele său Cătălin Gheorghe Mazarache, a fost adus din Germania, a mai precizat Alina Gorghiu.
„Dan Duru, numele lui e Cătălin Gheorghe Mazarache şi a crezut că poate să scape de justiţia noastră. Tocmai l-am adus din Germania. Are de executat o pedeapsă de 7 ani şi va sta în penitenciar. A săvârşit mai multe infracţiuni de furt şi de tâlhărie. Aşa cum vă spun, va rămâne în penitenciarul din România şi să ştiţi că multe persoane condamnate cred că fug din ţară şi se pot ascunde. Îi găsim pe toţi”, a anunţat Alina Gorghiu, într-un mesaj video postat marţi pe pagina ei de Facebook, potrivit News.ro.
Cătălin Gheorghe Mazarea, în vârstă de 33 de ani, poreclit „Dan Duru”, este din Scheia, judeţul Suceava şi pe numele acestuia, Judecătoria Gura Humorului a emis un mandat de executare a pedepsei închisorii, prin care a dispus condamnarea sa la pedeapsa de 7 ani de închisoare pentru săvârşirea infracţiunii de „tâlhărie calificată”, potrivit site-ului Poliţie Române.